Coca-Cola groet TaB na amper 60 jaarNadat Suid-Afrikaners reeds getraumatiseerd was deur die aankondiging vroeër vanjaar dat Nestlé Chocolate Log van die mark af gaan haal, moet ons nou aanvaar dat die gewilde dieetdrankie TaB ook nie meer beskikbaar gaan wees nie. Coca-Cola het dié nuus in ŉ verklaring bekendgemaak en gesê die besluit om TaB van die mark af te haal, is om plek te maak vir groei en om op gewilder drankies te fokus. “Dit gaan nie daaroor om slegs ŉ sekere aantal produkaanbiedings onder die handelsmerk te dra nie. Die doel is om impak en groei te bevorder. Dit gaan daaroor om die verbruiker te volg en doelgerigte besluite te neem oor produkte wat ons beleggings en handelsmerk bevorder. “Dit sluit in om moeilike, maar nodige, stappe te doen om die produkte te identifiseer wat nie meer relevant is nie en om dié rede die portefeulje moet verlaat,” lui die verklaring. TaB het reeds in 1963 die rakke getref en was Coca-Cola se eerste dieetdrankie ooit. Sonder TaB sou daar waarskynlik ook nooit Diet Coke of Coke Zero gewees het nie. “Ons is dankbaar vir TaB wat die weg gebaan het vir ‘light’ en ‘diet’-drankies, en vir die legio TaB-liefhebbers wat die handelsmerk al byna ses dekades lank ondersteun.” TaB is nie die eerste produk wat vanjaar gesneuwel het nie. Buiten Chocolate Log, word Nestlé Milkybar Double, Nestlé Milkybar Peanut, Nestlé Crunch, Nestlé Milo Slab en Nestlé BarOne Peanut Butter ook nie meer vervaardig nie.